હૉલીવુડમાં દરેક સુપરહીરોને પ્રધાનોનાં ખાતાંની જેમ અલાયદા સુપરપાવર ફાળવવામાં આવે છે, જ્યારે આપણે ત્યાં બધા જ ર્પોટફોલિયો એક જ સુપરહીરો સંભાળે છે. એટલે જ ઉડતા પંજાબનો આ દેશી સુપરહીરો સુપરમૅનની જેમ ઊડે છે, ધ ઇન્ક્રેડિબલ્સના પાત્ર ડૅશની જેમ પુરપાટ દોડી શકે છે અને એના જેવી જ પટ્ટી આંખ પર પહેરે છે, એક્સ મેનના ક્વિકસિલ્વરની જેમ સમયને રોકી શકે છે, બ્રુસ ઑલમાઇટીની જેમ દુનિયાના તમામ દુ:ખિયારાના આર્તનાદ સાંભળી શકે છે એટલું જ નહીં; સની લીઓનીથી લઈને માઇકલ જેક્સન સુધીની રેન્જમાં ડાન્સ પણ કરી શકે છે (બસ, એક ઍક્ટિંગ જ કરી શકતો નથી). ફિલ્મમાં સીધોસાદો અમન સ્પાઇડરમૅનની સ્ટાઇલમાં ફ્લાઇંગ જટ્ટ નામના સુપરહીરોમાં કન્વર્ટ થઈ જાય છે. તે એટલોબધો સંસ્કારી ભારતીય છે કે તેની મમ્મીના હાથના આલૂ કે પરાઠે, ગાજર કા હલવા કે ખીર ખાઈને આર્શીવાદ લઈ લીધા હોત તોય તેનામાં અતીન્દ્રિય શક્તિઓ આવી જાત. અલબત્ત, હૉલીવુડના અને આપણા સુપરહીરોમાં એક તફાવત એ છે કે ત્યાં પ્રેમિકા છૂટી જાય તોય તે પોતાની ઓળખ છતી ન કરે, જ્યારે અહીં તો સુપરહીરો પોતાની હિરોઇન માટે બીજી જ સેકન્ડે કૉસ્ચ્યુમ ફગાવીને શાહરુખનો પોઝ આપી દે છે.